(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΚΕ΄

Παρασκευή 13 Μαΐου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι τη συνεδρίαση παρακολουθούν μαθητές από το 107ο Δημοτικό Σχολείο Αθήνας, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Απαντήσεις Υπουργών σε ερωτήσεις Βουλευτών, σελ.
3. Ανακοίνωση του δελτίου επικαίρων ερωτήσεων και αναφορών - ερωτήσεων της Δευτέρας 16 Μαΐου 2016, σελ.
4. Συζήτηση επικαίρων ερωτήσεων:
 α) Προς τον Υπουργό Παιδείας, Έρευνας και Θρησκευμάτων, σχετικά με τη διάθεση υπέρ του Τμήματος Οινολογίας και Τροφίμων Δράμας των αναγκαίων πέντε πιστώσεων προς πρόσληψη απαιτούμενου ελάχιστου αριθμού μόνιμου εκπαιδευτικού προσωπικού, προκειμένου να διασφαλιστεί η ομαλή λειτουργία του Τμήματος, σελ.
 β) Προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την παραχώρηση ακινήτων Ζώνης Α2 του Ολυμπιακού Πόλου Φαλήρου, σελ.
 γ) Προς τον Υπουργό Εσωτερικών και Διοικητικής Ανασυγκρότησης, σχετικά με τα προβλήματα του χώρου φιλοξενίας προσφύγων και μεταναστών στο Σκαραμαγκά, σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΑΤΣΩΤΗΣ Χ. , σελ.
ΚΡΕΜΑΣΤΙΝΟΣ Δ. , σελ.

Β. Επί των επικαίρων ερωτήσεων:
ΑΝΑΓΝΩΣΤΟΠΟΥΛΟΥ Α. , σελ.
ΚΑΤΣΩΤΗΣ Χ. , σελ.
ΚΥΡΙΑΖΙΔΗΣ Δ. , σελ.
ΛΟΒΕΡΔΟΣ Α. , σελ.
ΜΟΥΖΑΛΑΣ Γ. , σελ.
ΠΑΡΑΣΚΕΥΟΠΟΥΛΟΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΚΕ΄

Παρασκευή 13 Μαΐου 2016

Αθήνα, σήμερα στις 13 Μαΐου ημέρα Παρασκευή και ώρα 10.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της ΣΤ΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ.**

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο των επίκαιρων ερωτήσεων της Δευτέρας 16 Μαΐου 2016, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 851/10-5-2016 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα-Σιδηροπούλου προς τον Υπουργό Οικονομικών, σχετικά με την αλλαγή στάσης της Ελληνικής Κυβέρνησης προς το Διεθνές Νομισματικό Ταμείο (ΔΝΤ).

2. Η με αριθμό 853/10-5-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Υποδομών, Μεταφορών και Δικτύων, σχετικά με τη δημοπράτηση του νέου αεροδρομίου στο Καστέλι Κρήτης.

3. Η με αριθμό 854/10-5-2016 επίκαιρη ερώτηση του Ζ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, σχετικά με την καταβολή αποζημιώσεων στους δεδροκαλλιεργητές του Νομού Λαρίσης για την παραγωγή τους που καταστράφηκε από πρόσφατο παγετό.

4. Η με αριθμό 850/10-5-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Ναυτιλίας και Νησιωτικής Πολιτικής, σχετικά με τις παράνομες ναυλώσεις σκαφών.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 852/10-5-2016 επίκαιρη ερώτηση του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Εξωτερικών, σχετικά με τους «άταφους πεσόντες του έπους του ’40 και η σημερινή ανήθικη απαίτηση του Αλβανικού Υπουργείου Εξωτερικών».

2. Η με αριθμό 855/10-5-2016 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Οικονομικών, σχετικά με την Ελληνική Βιομηχανία Οχημάτων (ΕΛΒΟ Α.Β.Ε.).

3. Η με αριθμό 823/25-4-2016 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Άννας-Μισέλ Ασημακοπούλου προς τον Υπουργό Οικονομίας, Ανάπτυξης και Τουρισμού, σχετικά με την «καθυστέρηση στην υλοποίηση αναπτυξιακών μεταρρυθμίσεων-«λίστα Σταθάκη»».

4. Η με αριθμό 811/19-4-2016 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Άννας-Μισέλ Ασημακοπούλου προς τον Υπουργό Οικονομίας, Ανάπτυξης και Τουρισμού, σχετικά με τη χρηματοδότηση των έργων ΕΣΠΑ 2007-2013 που βρίσκονται σε «κίνδυνο».

5. Η με αριθμό 798/18-4-2016 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ-ΔΗΜΑΡ κ. Ανδρέα Λοβέρδου προς τον Υπουργό Οικονομίας, Ανάπτυξης και Τουρισμού, σχετικά με τα μη εξυπηρετούμενα δάνεια.

6. Η με αριθμό 841/9-5-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με την καθυστέρηση της έκδοσης Κοινής Υπουργικής Απόφασης, σύμφωνα με τις διατάξεις της παρ. 11 του άρθρου 42 του ν.4280/2014 (ΦΕΚ 159Α), με συνέπεια την πρόκληση σοβαρών προβλημάτων στους αγρότες που έχουν τη χρήση των καστανοτεμαχίων ή σε όσους επιθυμούν να ασκήσουν το σχετικό δικαίωμα.

7. Η με αριθμό 848/10-5-2016 επίκαιρη ερώτηση της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Περιβάλλοντος και Ενέργειας, σχετικά με την προετοιμασία για την αντιμετώπιση των κινδύνων από τις δασικές πυρκαγιές.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 3784/267/8-3-2016 ερώτηση και αίτηση κατάθεσης εγγράφων του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Υποδομών, Μεταφορών και Δικτύων, σχετικά με την καθυστέρηση της Κυβέρνησης στην προώθηση των δράσεων και την ανάπτυξη της ευρυζωνικότητας στερώντας 1,5% από το ΑΕΠ.

Κυρίες και κύριοι, συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η πρώτη με αριθμό 844/9-5-2016 επίκαιρη ερώτηση δεύτερου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Παιδείας, Έρευνας και Θρησκευμάτων, σχετικά με τη διάθεση υπέρ του Τμήματος Οινολογίας και Τροφίμων Δράμας των αναγκαίων πέντε πιστώσεων προς πρόσληψη απαιτούμενου ελάχιστου αριθμού μόνιμου εκπαιδευτικού προσωπικού, προκειμένου να διασφαλιστεί η ομαλή λειτουργία του Τμήματος.

Κύριε Κυριαζίδη, έχετε τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Αξιότιμη κυρία Υπουργέ, η Δράμα της διαρκούς απομόνωσης και των αλλεπάλληλων αποκλεισμών ετοιμάζεται να δεχθεί άλλο ένα σοβαρό πλήγμα. Παρά τη θετική πρωτοβουλία του Υπουργείου σας για τη διάθεση πεντακοσίων πιστώσεων για την πρόσληψη επιστημονικού προσωπικού σε ΑΕΙ και ΤΕΙ, δυστυχώς, το ΤΕΙ της Ανατολικής Μακεδονίας και Θράκης από την κατανομή των έντεκα θέσεων που του αναλογούν πληροφορούμαι ότι προτίθεται να διαθέσει μόνο μία θέση για το Τμήμα Οινολογίας και Τεχνολογίας Ποτών, ένα Τμήμα το οποίο στέκεται όρθιο ένεκα της αυταπάρνησης και της εντατικής επιστημονικής προσπάθειας του ελάχιστου έκτακτου προσωπικού που διαθέτει, προσφέροντας υψηλού επιπέδου γνώση και εμπειρία, η οποία και για τους σπουδαστές και για την ίδια την κοινωνία είναι πολύ θετική.

Ειδικότερα, παρά το γεγονός ότι αποτελεί ένα τμήμα συνδεδεμένο άμεσα με την παραγωγή, με πλήρη απορρόφηση από την αγορά των αποφοίτων, με διαρκώς αυξανόμενες διεθνείς συνεργασίες και με μία προοπτική αξιοζήλευτη, οι κατ’ ελάχιστον πέντε θέσεις του εκπαιδευτικού προσωπικού που έχει ανάγκη κινδυνεύουν να μην καλυφθούν, λόγω εσφαλμένων αποφάσεων των οργάνων της διοίκησης.

Ενώ αυτός ο αριθμός του μονίμου προσωπικού ανταποκρίνεται πλήρως στις ανάγκες του τμήματος, στη δυναμική και στην πορεία που έχει προς ανάπτυξη και προσφορά, η αποδοτικότητά του και προσφάτως η αξιολόγησή του επιβάλλουν την προτεραιότητα σε ό,τι αφορά τη διάθεση υπέρ αυτού των αναγκαίων πιστώσεων ένεκα, εάν θέλετε, της ανάγκης που έχει και ο τόπος, αλλά και η πατρίδα για την αντιμετώπιση της ανεργίας.

Η έκδηλη αυτή αγωνία όλων των Δραμινών, ανεξαρτήτως κόμματος ή άλλων θέσεων, στέλνει το μήνυμα προς εσάς, κυρία Υπουργέ, έτσι ώστε αυτή η αγωνία να βρει μία ανταπόκριση θετική.

Ερωτάσθε, κυρία Υπουργέ: Ποια μέτρα και ποιες πρωτοβουλίες θα αναλάβει το Υπουργείο Παιδείας, έτσι ώστε να διατεθούν υπέρ του Τμήματος Οινολογίας οι αναγκαίες πέντε πιστώσεις προς πρόσληψη του απαιτούμενου ελάχιστου αριθμού μονίμου εκπαιδευτικού προσωπικού για την ομαλή λειτουργία και πώς αυτή θα διασφαλιστεί;

Ποια τα σχέδια του Υπουργείου σας για το συγκεκριμένο τμήμα σε ό,τι αφορά την ανάπτυξή του; Θα υπάρξουν από πλευράς σας κονδύλια για την ενίσχυση και τη λειτουργία και των εργαστηρίων του;

Ευχαριστώ, κύριε Πρόεδρε και κυρία Υπουργέ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρία Υπουργέ, έχετε τον λόγο.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Κύριε συνάδελφε, ευχαριστώ για την ερώτηση. Μου δίνουν πάντα την ευκαιρία να αναφέρω και να πείτε και εσείς οι ίδιοι οι Βουλευτές την κατάσταση στην οποία βρίσκονται τα ιδρύματα μετά από έξι χρόνια πολιτικών λιτότητας, υποστελέχωσης και μειωμένων προϋπολογισμών.

Ξέρετε -το είπατε και εσείς- ότι κάναμε μία τεράστια προσπάθεια φέτος μετά από έξι χρόνια να στελεχώσουμε τα ιδρύματα. Οι πεντακόσιες θέσεις δεν είναι πολλές για τον κόσμο που έχει φύγει από τα ιδρύματα, αλλά είναι μία αρχή, πολύ περισσότερο που θα ακολουθήσουν άλλες πεντακόσιες θέσεις.

Σε ό,τι αφορά το συγκεκριμένο ΤΕΙ της Ανατολικής Μακεδονίας και Θράκης, θέλω να πω ότι κατανεμήθηκαν σε αυτό έντεκα θέσεις. Το σκεπτικό της κατανομής αυτών των πεντακοσίων θέσεων ήταν όχι να λυθούν τα προβλήματα -γιατί είναι αδύνατον- αλλά τουλάχιστον να αρχίσει να μειώνεται αυτή η υποστελέχωση και να μη μείνει κανένα τμήμα χωρίς προσωπικό, χωρίς μόνιμους διδάσκοντες.

Το πρόβλημα είναι -και το ξέρετε κι εσείς, κύριε Κυριαζίδη- ότι η παρέμβαση του Υπουργείου είναι μέχρι ενός σημείου. Είναι να κατανείμει τις θέσεις και από εκεί και πέρα, δεν μπορεί να επιβάλει σε κανένα ίδρυμα το Υπουργείο πού θα πάνε και πού δεν θα πάνε οι θέσεις.

Ξέρετε, επίσης, πάρα πολύ καλά ότι, αν κάνω την παραμικρή παρέμβαση, όχι εσείς προσωπικά, αλλά το κόμμα σας, οι εφημερίδες που πρόσκεινται σε εσάς, τα μέσα, θα αρχίσουν να φωνάζουν για κομματοκρατία ή για σοβιετικού τύπου κράτος. Παρ’ όλα αυτά, εδώ και κάποιο διάστημα, πήρα τους προέδρους των ΤΕΙ και τον συγκεκριμένο Πρόεδρο και είχαμε μία καλή συζήτηση ότι πρέπει να ενισχυθούν τα τμήματα που δεν έχουν καθόλου προσωπικό.

Η συζήτηση ήταν καρποφόρα. Μου είπε ότι αυτό θα κάνει. Δεν μπόρεσα, όμως, εγώ και δεν μου επιτρέπεται να πω ότι θα δώσετε σε αυτό το τμήμα τόσες θέσεις. Συγχρόνως, υπάρχει και ένα άλλο τμήμα της Ανατολικής Μακεδονίας και Θράκης, χωρίς κανέναν διδάσκοντα μόνιμο προσωπικό και είναι το Νοσηλευτικής στο Διδυμότειχο, το οποίο είναι και απομονωμένο.

Η έκκληση που έκανα και στους πρυτάνεις των πανεπιστημίων και στους προέδρους των ΤΕΙ ήταν να δώσουν βαρύτητα στα τμήματα που είναι απολύτως υποστελεχωμένα ή δεν έχουν καθόλου μόνιμο προσωπικό.

Θέλω να σας διαβεβαιώσω και να διαβεβαιώσω και τα ΤΕΙ για ένα πράγμα. Ξέρετε τον ανορθολογισμό που υπήρξε -είμαι από αυτούς που δεν θέλω να κάνω παρελθοντολογία, παρ’ ότι ιστορικός- αλλά δεν είναι δυνατόν από το 2009, που δεν ήμασταν στην κρίση, αυτά τα τμήματα να μην έχουν ποτέ ούτε έναν άνθρωπο μόνιμο προσωπικό. Αυτό, λοιπόν, που θα προσπαθήσουμε με τις επόμενες πεντακόσιες θέσεις, είναι να δώσουμε ιδιαίτερη βαρύτητα, αλλά μέχρι του σημείου να φθάσουν στο ίδρυμα.

Εγώ ξέρω για το Τμήμα Οινολογίας, ξέρω ότι είναι πάρα πολύ καλό τμήμα και είναι άμεσα συνδεδεμένο με την παραγωγή στην περιοχή, στη Δράμα. Θα ήταν άδικο αυτό το τμήμα να τείνει προς κατάρρευση. Γι’ αυτό κι εγώ κάνω έκκληση από εδώ -γιατί μόνο αυτό μπορώ να κάνω- το τμήμα να ενισχυθεί, όπως και του Διδυμοτείχου και να σας πω -γιατί οι Βουλευτές πρέπει να ξέρουμε για όλη την Ελλάδα, όχι μόνο για την περιοχή μας- ότι έχουμε δώδεκα τέτοια τμήματα σε ΤΕΙ ανά τη χώρα, τα οποία δεν έχουν καθόλου προσωπικό.

Μετά θα σας πω λίγο και για τα εργαστήρια.

**ΠΡΟΕΔΡΕΥΩΝ (Δημήτριος Κρεμαστινός):** Ο κ. Κυριαζίδης έχει και πάλι τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Υπουργέ, ευχαριστώ για την έρευνα που κάνατε, γιατί πράγματι μού είναι και μένα γνωστό αυτό. Θα πρέπει, όμως, να σημειώσουμε εδώ, επειδή και μας παρακολουθούν, αλλά και θα γίνουν γνωστά όσα έχουν συζητηθεί, ότι τα ΤΕΙ, όπως και τα άλλα ιδρύματα, ενισχύονται από τον κρατικό προϋπολογισμό. Δεν αντιλαμβάνομαι γιατί μπορεί να υπάρχει αυτή η ανισομέρεια από πλευράς της διοίκησης. Ειλικρινά το λέω, εκεί εντοπίζω το πρόβλημα.

Έχουμε δύο τμήματα οινοποιίας σε όλη την Ελλάδα. Δεν μπορεί στη Δράμα, σ’ έναν τόπο παραγωγής, ο οποίος διαφημίζει, και εντός της χώρας αλλά και εκτός αυτής, αυτό το προϊόν και κατ’ επέκταση τη χώρα μας, να υπολειτουργεί το Τμήμα. Όταν στην αξιολόγηση ρωτήσατε και εσείς, ήταν δεύτερο, μολονότι δεν έχει προσωπικό, μολονότι έχει έρθει σε συνεργασία με πανεπιστήμια του εξωτερικού, όπως της Τουλούζης, που είναι το πέμπτο καλύτερο πανεπιστήμιο στον κόσμο και δεν μπορεί αυτά τα τμήματα να μην έχουν τη δυνατότητα ενίσχυσης με προσωπικό, ενίσχυσης ακόμη και για μεταπτυχιακά, διότι οι βαλκανικές χώρες δίπλα επιθυμούν και θέλουν να έχουν μία τέτοια παρουσία. Όλοι οι απόφοιτοι βρίσκουν αμέσως δουλειά, ενισχύονται τα καλύτερα οινοποιεία της χώρας, που για μένα είναι της Δράμας. Ταυτοχρόνως, για τις αναλύσεις είναι υποχρεωμένα τα οινοποιεία όλης αυτής της περιοχής να οδηγούνται προς ανάλυση στη Θεσσαλονίκη και το κόστος να αυξάνεται. Να, λοιπόν, και άλλα ζητήματα που προκύπτουν από πλευράς ανάπτυξης, μια και είμαστε ακριβώς σε αυτό το θέμα.

Από την άλλη πλευρά, ειλικρινά, 800.000 ευρώ -περίπου 1 εκατομμύριο- μέσω ΕΣΠΑ οδηγήθηκαν σε εργαστήρια, όχι στο συγκεκριμένο τμήμα αλλά αλλού. Καταλαβαίνετε ότι εδώ αρχίζουμε και μπαίνουμε σε μία άλλη λειτουργία. Λέγεται στη Δράμα ότι προφανώς επιθυμούν να κλείσει το συγκεκριμένο τμήμα για κάποιους λόγους. Άρα θα παρακαλούσα τη δική σας παρέμβαση. Άλλωστε, υπάρχει και η επιστολή των φοιτητών, την οποία μπορεί να την έχετε πάρει, αλλά θα την καταθέσω, για να δείτε την αγωνία αυτών των ανθρώπων, διότι είναι από τις μόνες σχολές που ακόμη βρίσκουν δουλειά και πιστεύω ότι με αυτόν τον τρόπο και την ντόπια παραγωγή ενισχύουν, αλλά και οι ίδιοι διασφαλίζονται.

(Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλω να πιστεύω ότι η σημερινή κουβέντα και προς τη Διοίκηση των ΤΕΙ θα στείλει ένα μήνυμα. Προσωπικά, ειλικρινώς δεν πρόκειται να το αφήσω. Δεν κάνω κάποια περιαυτολογία, αλλά δεν είναι δυνατόν ένα τμήμα, το οποίο παρέχει τόσα στον τόπο αλλά και στην χώρα μας, να τυγχάνει αυτής της αντιμετώπισης.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ, κύριε Κυριαζίδη.

Κυρία Υπουργέ, έχετε τον λόγο.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Κύριε Κυριαζίδη, ξέρετε πολύ καλά, το είπατε και εσείς, ότι τα Ιδρύματα έχουν το αυτοδιοίκητο. Η πολιτεία μπορεί να παρέμβει, σας το είπα και πριν, μέχρι ενός σημείου. Έχουμε δώσει και έκτακτο προσωπικό είκοσι επτά θέσεων και δύο ή τρεις θέσεις –δεν θυμάμαι τώρα ακριβώς- έκτακτου εκπαιδευτικού προσωπικού με σύμβαση εργασίας. Δηλαδή, έχουν δοθεί στο ΤΕΙ Ανατολικής Μακεδονίας και Θράκης όχι πάρα πολλά, για να μη θεωρηθεί ότι λέμε πράγματα, τα οποία είναι ανυπόστατα.

Όμως, θέλω και εγώ να κάνω από αυτήν την Αίθουσα μία έκκληση προς όλα τα ιδρύματα. Ακόμα και αν λειτούργησαν ορθολογικά σε ορισμένες περιπτώσεις στο παρελθόν, ακόμα αν έκλεισε ή άνοιξε τμήματα με ανορθολογικό τρόπο, δεν μπορεί τα ιδρύματα να κλείνουν προς αποδυνάμωση τμημάτων από μόνα τους, χωρίς να έχουν έρθει σε επαφή καθόλου με το Υπουργείο, χωρίς το Υπουργείο να έχει καμμία τέτοια πρόθεση. Δεν έχουμε καμμία τέτοια πρόθεση και το αντιμετωπίζω συνέχεια αυτό το πρόβλημα, αυθαίρετα τα ιδρύματα εις βάρος των φοιτητών και των φοιτητριών να λειτουργούν με τρόπο αποδυνάμωσης αυτών των τμημάτων, κάτι που εκθέτει την πολιτεία, γιατί καλώς ή κακώς τα έφτιαξε αυτά τα τμήματα, για μένα σε πολλές περιπτώσεις καλώς για να λέμε και του στραβού το δίκιο. Δεν μπορούν να έρχονται τα ιδρύματα.

Έχω την περίπτωση του Αγρινίου, όπου αποψιλώθηκαν τα τμήματα σε σημείο να αποδυναμωθούν. Μετακινήθηκαν οι καθηγητές, οι οποίοι είχαν εκλεγεί για το Αγρίνιο και έχω εγώ τώρα με τους φοιτητές να λύσω ένα πρόβλημα, ενώ τα ίδια τα ιδρύματα επικαλούνται ακαδημαϊκούς λόγους. Εγώ τους σέβομαι τους ακαδημαϊκούς λόγους και τα ιδρύματα πρέπει εν τέλει να αποφασίζουν, αλλά από τη στιγμή που αποδέχθηκαν, όταν ιδρύθηκαν αυτά τα τμήματα, την ίδρυσή τους, δεν μπορούν τώρα να τα αποδυναμώνουν με τον έναν ή τον άλλο τρόπο. Ίσα, ίσα για μένα πρέπει να ενισχυθούν τα τμήματα που έχουν περισσότερη ανάγκη.

Αυτήν την έκκληση κάνω και εγώ απ’ αυτήν την Αίθουσα, γιατί είναι θέμα σεβασμού και της πολιτείας και των ιδρυμάτων προς τους φοιτητές και τις φοιτήτριες. Εγώ πάντως θα κάνω πάλι έκκληση, παρέμβαση δεν μπορώ να κάνω.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κυρία Αναγνωστοπούλου.

Στο σημείο αυτό θα ανακοινώσω τις ερωτήσεις που δεν θα απαντηθούν για διαφορετικούς λόγους που θα σας αναφέρω: Η πρώτη με αριθμό 848/10-5-2016 επίκαιρη ερώτηση πρώτου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Περιβάλλοντος και Ενέργειας, σχετικά με την προετοιμασία για την αντιμετώπιση των κινδύνων από τις δασικές πυρκαγιές, δεν συζητείται λόγω ανειλημμένων υποχρεώσεων του κ. Τσιρώνη.

Η δεύτερη με αριθμό 843/9-5-2016 επίκαιρη ερώτηση πρώτου κύκλου του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Παιδείας, Έρευνας και Θρησκευμάτων, σχετικά με την καταβολή της χρηματοδότησης των σχολικών επιτροπών για την πληρωμή σχολικών καθαριστριών, δεν συζητείται λόγω ανειλημμένων υποχρεώσεων του Υπουργού Παιδείας κ. Φίλη.

Η δεύτερη με αριθμό 846/9-5-2016 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Μανιάτη προς τον Υπουργό Υγείας, σχετικά με την άμεση αντιμετώπιση του θέματος της εφημερίας παιδιάτρου στην Αργολίδα, δεν συζητείται λόγω φόρτου εργασίας του Υπουργού κ. Πολάκη.

Η τέταρτη με αριθμό 825/25-4-2016 επίκαιρη ερώτηση δεύτερου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με την υπολειτουργία του Αντικαρκινικού Νοσοκομείου Μεταξά, δεν συζητείται για τον ίδιο λόγο.

Η έβδομη με αριθμό 799/19-4-2016 επίκαιρη ερώτηση δεύτερου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Υγείας, σχετικά με τις ανάγκες της Μονάδας Τεχνητού Νεφρού του Γενικού Νοσοκομείου Χαλκιδικής, δεν συζητείται για τον ίδιο λόγο.

Η όγδοη με αριθμό 708/28-3-2016 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Υγείας, σχετικά με την αντιμετώπιση των προβλημάτων του Γενικού Νοσοκομείου Λαμίας δεν συζητείται από τον Αναπληρωτή Υπουργό Υγείας για τον ίδιο λόγο.

Η έκτη με αριθμό 829/25-4-2016 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Υποδομών, Μεταφορών και Δικτύων, σχετικά με το παλιό χρέος 90 εκατομμυρίων ευρώ στα αστικά λεωφορεία, που οφείλεται στις προηγούμενες διοικήσεις δεν συζητείται λόγω ανειλημμένης υποχρέωσης του κ. Σπίρτζη.

Η πέμπτη με αριθμό 826/25-4-2016 επίκαιρη ερώτηση του δεύτερου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Κουτσούκου προς τον Υπουργό Οικονομικών, σχετικά με το χρονοδιάγραμμα εξόφλησης των ληξιπρόθεσμων οφειλών του δημοσίου, δεν συζητείται λόγω απουσίας του Υπουργού στο εξωτερικό.

Η τέταρτη με αριθμό 849/10-5-2016 επίκαιρη ερώτηση του πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Πολιτισμού και Αθλητισμού, σχετικά με τον χαρακτηρισμό της έκτασης Αφάντου Ρόδου ως αρχαιολογικής ζώνης, δεν συζητείται κατόπιν συνεννοήσεως του ερωτώντος Βουλευτή με τον αρμόδιο Υπουργό.

Ο χρόνος των απαντήσεων των ερωτήσεων αυτών θα επαναπροσδιοριστεί.

Στη συνέχεια θα συζητηθεί η δεύτερη με αριθμό 847/9-5-2016 επίκαιρη ερώτηση πρώτου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ-ΔΗΜΑΡ κ. Ανδρέα Λοβέρδου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την παραχώρηση ακινήτων Ζώνης Α2 του Ολυμπιακού Πόλου Φαλήρου.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κύριοι συνάδελφοι, καλημέρα.

Κύριε Υπουργέ της Δικαιοσύνης, θα κάνουμε σήμερα στην Εθνική Αντιπροσωπεία μία συζήτηση που δεν κάναμε λίγες ημέρες πριν, μία ωραία Παρασκευή βράδυ, όπου ήρθε μία τροπολογία, κύριε Πρόεδρε, για την «αξιοποίηση» της παραλιακής, για άλλες χρήσεις από αυτές που είχαμε ονειρευτεί και συγκεκριμένα για χώρους όπου θα διεξάγονται δίκες με μεγάλο αριθμό κατηγορουμένων, μαρτύρων και τα λοιπά.

Εκείνο το βράδυ, φυσικά, ο Υπουργός δεν ήρθε και άφησε τον Υπουργό Παιδείας να υπερασπιστεί το θέμα. Ποιο θέμα, όμως; Το θέμα μιας τροπολογίας-λαθροχειρίας που υπέγραψαν δεκαέξι Βουλευτές, εκ των οποίων μία μόνο κυρία είναι Βουλευτής Αττικής. Οι άλλοι Βουλευτές είναι από την περιφέρεια. Δεκαέξι Βουλευτές του ΣΥΡΙΖΑ, εκ των οποίων μία περίπτωση μόνο από την Αττική, υπογράφουν μία τροπολογία με σύνταξη και εισηγητικής έκθεσης και διάταξης, προφανώς ερχομένης από Υπουργείο, για όποιον ξέρει και βλέπει, με βάση την οποία κτήρια της παραλιακής απέναντι από τη μεγάλη δωρεά του ιδρύματος «Σταύρος Νιάρχος» και δίπλα σε αθλητικές εγκαταστάσεις θα παραχωρηθούν για είκοσι χρόνια αδαπάνως στο Υπουργείο Δικαιοσύνης.

Εμείς στη Δημοκρατική Συμπαράταξη το καταλάβαμε αμέσως. Καταλάβαμε την κίνηση: Ο Υπουργός έβαλε Βουλευτές να του κάνουν ένα χατίρι. Λέμε στον Υπουργό Παιδείας «πάρτε το πίσω αυτό, διότι καταφανώς δεν έχετε συνεννοηθεί με την τοπική αυτοδιοίκηση».

Εγώ επικοινώνησα με τον κ. Μώραλη, με τον κ. Ευθυμίου, με τον Χατζηδάκη, με τον κ. Κάρναβο στην Καλλιθέα και τους ρώτησα: «Το έχετε υπ’ όψιν σας;». Η απάντηση απ’ όλους, κύριε Πρόεδρε, ήταν πως αιφνιδιάζονται και περνούν μάλιστα απέναντι.

Μετά την κατακραυγή, η Κυβέρνηση δήλωσε ότι κάνει άλλη σκέψη. Ωστόσο, παρ’ ότι εχθές σε κύρωση δύο διεθνών συνθηκών, με την ιδιόρρυθμη συνοπτική διαδικασία που ο Κανονισμός προβλέπει, ήρθαν τρεις τροπολογίες και άλλαξε η ατζέντα της Βουλής και η διαδικασία, αυτή η τροπολογία «μετανοίας» δεν ήρθε.

Παίρνω, λοιπόν, τον λόγο για δύο αιτίες: Η πρώτη αιτία είναι, κύριε Πρόεδρε, ότι αυτή η συζήτηση έπρεπε να διεξαχθεί στη Βουλή παρόντος του Υπουργού που οργάνωσε μία απολύτως λανθασμένη κίνηση.

Δεύτερον, η υπόσχεση περί αλλαγής της ρότας έχει μείνει στα λόγια και δεν έχει εφαρμοστεί. Κι αν κανείς αναρωτηθεί «μα, έγινε υπουργική διάσκεψη και είπαν ότι θα γίνει. Δεν το πιστεύετε;», η απάντηση είναι «ναι, αν δεν το δω, δεν το πιστεύω». Διότι από αυτήν την Κυβέρνηση άλλα ακούμε κι άλλα γίνονται στην πράξη.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, κύριε Βουλευτή, αγαπητοί συνάδελφοι, δεν πρόκειται στην απάντησή μου να χρησιμοποιήσω μελοδραματικές εκφράσεις, δεν πρόκειται να μιλήσω για ενταφιασμούς ονείρων, ούτε θα ασχοληθώ με θεωρίες συνομωσίας του τύπου «προκύπτει από το κείμενο ότι ο Υπουργός τα οργάνωσε όλα αυτά και ήταν από πίσω κ.λπ.».

Θέλω να σας απαντήσω πολύ καθαρά τα εξής: Για το Υπουργείο Δικαιοσύνης η ανάγκη εξεύρεσης κτηρίου για διεξαγωγή δικών στην Αθήνα, στον Πειραιά, στον ευρύτερο χώρο του Λεκανοπεδίου είναι κορυφαία. Αυτό δεν οφείλεται μόνο στο γεγονός ότι έχουμε πολύ μεγάλες καθυστερήσεις διεξαγωγής δικών σε μεγάλο μέρος εξαιτίας της έλλειψης αιθουσών, αλλά εξαιτίας και του γεγονότος ότι οι καθυστερήσεις στη διεξαγωγή των δικών συνεπάγονται συγκέντρωση και κρατουμένων στον ίδιο χώρο, στον ίδιο τόπο, η οποία είναι απολύτως προβληματική.

Επομένως, την ανάγκη για διεξαγωγή με ταχύτητα δικών και επομένως για εξεύρεση χώρου και κτιρίων για τη διεξαγωγή των δικών, το Υπουργείο Δικαιοσύνης τη θεωρεί κορυφαία. Τη θεωρεί κορυφαία όχι μόνο για τις ανάγκες της δικαιοσύνης, αλλά και για τις ανάγκες της ανάπτυξης, διότι πέρα από τις ανάγκες ανάπτυξης που έχει η οποιαδήποτε περιοχή, οι γενικές ανάγκες για τη χώρα εξαρτώνται και από την ταχεία και εύρυθμη λειτουργία της δικαιοσύνης. Δεν μπορούμε να έχουμε ανάπτυξη στη χώρα μας, εάν τα δικαστήρια δυσλειτουργούν, και αυτό αποτελεί μία οφθαλμοφανή διαπίστωση τη στιγμή ακριβώς που γίνονται προσπάθειες προόδου και αναπτυξιακών πρωτοβουλιών.

Παρά το γεγονός, όμως, ότι θεωρώ κορυφαία την ανάγκη εξεύρεσης κτιρίου, δεν είχα κανέναν λόγο να μην υπαναχωρήσω άμεσα, μόλις πληροφορήθηκα ότι υπάρχει άλλο διαθέσιμο κτήριο για τον ίδιο σκοπό. Το πληροφορήθηκα από τον κ. Καμμένο και δεν υπάρχει καμμία εμμονή του Υπουργείου Δικαιοσύνης σε ένα συγκεκριμένο κτήριο. Αν υπήρχε μόνο ένα, θα επιμέναμε, αλλά επειδή προφανώς υπάρχουν κι άλλα, πρόκειται και την επόμενη εβδομάδα ήδη να επισκεφθώ και να επιθεωρήσω τους χώρους τους οποίους προτείνει ο κ. Καμμένος και το δυνατόν ταχύτερα θα προχωρήσουμε και στη νομοθετική πρωτοβουλία που θα επικυρώσει το θέμα.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ, κύριε Παρασκευόπουλε.

Κύριε Λοβέρδο, έχετε τον λόγο και πάλι.

**ΑΝΔΡΕΑΣ ΛΟΒΕΡΔΟΣ:** Ο πρώτος λόγος, κύριε Πρόεδρε, για τον οποίο έφερα το θέμα εδώ, έχει ήδη αναφερθεί. Είναι μία συζήτηση που δεν έγινε, μεθοδεύτηκε κάτι και ευτέλισε συναδέλφους χωρίς να φταίνε. Και ταυτοχρόνως, στο μυαλό μου μετά από εκείνη τη συζήτηση ερχόταν ο Υπουργός, ο κ. Παρασκευόπουλος, όταν έκανε δηλώσεις μετά την υπαναχώρηση της Κυβέρνησης στα λόγια λέγοντας ότι λυπάται που, ενώ σε όλες τις πρωτεύουσες της Ευρώπης, του κόσμου, τα κτήρια της δικαιοσύνης κοσμούν τα κέντρα των πόλεων, εδώ υπάρχει άλλη αντίληψη. Αυτό ήταν εκ μέρους τους και αχρείαστο, αλλά και άστοχο, διότι ουδείς είπε το αντίθετο.

Στην Αθήνα δε, για την οποία συζητάμε, στην Αττική, τα κτήρια όπου αποδίδεται η δικαιοσύνη είναι κτήρια-κοσμήματα: το Συμβούλιο της Επικρατείας, κύριε Υπουργέ της Δικαιοσύνης, τα κτήρια της Σχολής Ευελπίδων. Και να μην ξεχνάμε ποτέ τον αείμνηστο Μαγκάκη γι’ αυτό που έκανε, που μετέφερε από τα ερείπια όπου απεδίδετο η δικαιοσύνη, το χώρο απονομής της στη Σχολή Ευελπίδων. Μην τον ξεχνάμε ποτέ αυτόν τον πολύ σπουδαίο άνθρωπο.

Και εδώ, λοιπόν, έτσι είναι και οι Έλληνες σέβονται τη δικαιοσύνη και τους είναι και γνωστό, γιατί κάθε μέρα το βιώνουν ότι η απονομή της έχει προβλήματα αποτελεσματικότητας, μείζον θέμα της οποίας είναι ο χρόνος, η γρηγοράδα στην απονομή δικαιοσύνης. Όλα αυτά είναι δεδομένα και μακάρι να υπάρξουν μέτρα, για να βελτιωθούν οι αρνητικές σήμερα καταστάσεις.

Όμως, άλλο αυτό και άλλο ένα όνειρο πέντε εκατομμυρίων ανθρώπων, που έζησαν ανάποδα επί δεκαετίες και αντί να αξιοποιήσουν το παραλιακό μέτωπο, αλλού το κατέστρεφαν, αλλού έστρεφαν τα βλέμματα προς τα μέσα.

Σ’ αυτήν την Αίθουσα, κύριε Υπουργέ, έχει γίνει πάρα πολλή συζήτηση γι’ αυτό και, επιτέλους, καταλήξαμε αυτό το κομμάτι της παραλιακής να μη θιγεί, παρά μόνο για δραστηριότητες χαμηλής όχλησης, κυρίως αναπτυξιακές και αναψυχής. Και λέτε, ακόμη και εδώ, ότι αν δεν υπήρχε άλλος χώρος, θα επιμένατε; Θα αντιδρούσε πέντε εκατομμύρια κόσμος.

Είναι, πράγματι, η πολιτική σας, η συνολικότερη κυβερνητική πολιτική. Ριβιέρες εκείνοι; Φαβέλες και σκουπιδότοπους εμείς, όπως μέχρι στιγμής έχετε βάλει το χεράκι σας στο Ελληνικό. Ριβιέρες εκείνοι; Φαβέλες και σκουπίδια εμείς.

Αυτό και το είχατε άποψη προεκλογικά για το τι θα έπρεπε να γίνει στο Ελληνικό, αντιδρώντας στην επένδυση, την οποία παραπέμψατε για το 2019 και βάλε, αλλά και το πραγματοποιείτε τώρα, χρησιμοποιώντας τον χώρο για τη μετανάστευση-προσφυγικό, αλλά και ως ένα αφόρητο ατέλειωτο σκουπιδότοπο.

Δεν είναι έτσι, κύριε Υπουργέ. Δεν είναι έτσι. Πέντε εκατομμύρια άνθρωποι σκέφτονται αλλιώς και πρέπει να τα δείτε τα πράγματα, γιατί ο εξισωτισμός προς τα κάτω είναι άθλια μέθοδος και να ρωτήσετε, εσείς που θα επιμένατε, να πάτε να ρωτήσετε τους εκατοντάδες χιλιάδες ανθρώπους, που ζουν στην περιοχή αυτή, πώς ακούν τις απόψεις σας.

Κοντολογίς, για να την κάνουμε αυτήν τη μεγάλη ιστορία μικρή, φέρτε γρήγορα τη διάταξη της ανάκλησης, τουλάχιστον, της τροπολογίας και συζητείστε με τον κύριο Υπουργό Εθνικής Αμύνης ποιο είναι το κτήριο το κατάλληλο, να το επιθεωρήσετε, να το κάνετε και να προχωρήσει και η δικιά σας αρμοδιότητα και εργασία.

Όμως λέω ξανά να φέρετε την καταργητική τροπολογία και, δεύτερον, να αλλάξετε απόψεις. Ουδείς έθιξε στην Αίθουσα αυτή τα ζητήματα της απονομής της δικαιοσύνης και τους χώρους, που πρέπει με το ύφος και τις δυνατότητές τους να κοσμούν την απονομή της δικαιοσύνης. Ουδείς έθιξε τέτοιο θέμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εσείς αντιθέτως -και έκλεισα, κύριε Πρόεδρε- δεν σεβαστήκατε ό,τι σέβεται η μεγάλη πλειοψηφία του ελληνικού λαού και, δεύτερον, επιτρέψτε μου -με αυτό κλείνω- μην αρνείστε την κοινοβουλευτική λαθροχειρία, γιατί αν είχατε τροπολογία δική σας, θα ερχόσασταν εδώ να την υπερασπιστείτε και να ακούσετε και τη Βουλή. Βάλατε δεκαέξι Βουλευτές, μία εκ των οποίων εξ Αθηνών, εξ Αττικής και δεκαπέντε από την περιφέρεια, που δικαιολογούνται οι άνθρωποι να κάνουν κι ένα λάθος, για να κάνουν αυτό που εσείς θέλατε, αλλά δεν το τολμούσατε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Λοβέρδο, τελειώνετε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, δεν υπάρχει για τον Υπουργό ούτε το επιχείρημα, ας πούμε, της κατανόησης ότι δεν την ξέρει την Αττική.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ.

**ΑΝΔΡΕΑΣ ΛΟΒΕΡΔΟΣ:** Την επίθεση στις τακτικές αυτές με κριτήριο τη φαβελοποίηση και τα σκουπίδια την άσκησε συμπατριώτης σας και εξαιρετικός διανοούμενος εχθές, ο Σάκης Μουμτζής. Όλη η Ελλάδα αντέδρασε με αυτό που κάνατε.

Δεν υπάρχει, λοιπόν, ούτε η δικαιολογία της τοπικότητας.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο και πάλι.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Είπα και στην πρώτη μου τοποθέτηση ότι μου είναι πολύ δύσκολο να απαντώ σε μελοδραματισμούς, καθώς, επίσης και σε διατυπώσεις, οι οποίες δημιουργούν συνειρμούς μεταξύ της λειτουργίας της δικαιοσύνης, των σκουπιδιών, της φαβέλας και λοιπά.

Παρ’ όλα αυτά, επανέρχομαι απλώς και μόνο για να επαναλάβω ότι το θέμα είναι κλεισμένο, διότι το Υπουργείο Δικαιοσύνης, το οποίο το ίδιο καμμία τροπολογία δεν οργάνωσε, ούτε έβαλε Βουλευτές, έχει δεχθεί δημοσίως ότι δεν πρόκειται να γίνει χρήση αυτού του κτηρίου, αλλά του κτηρίου, το οποίο προσφέρεται από το Υπουργείο Εθνικής Άμυνας και η χρήση του κτηρίου, το οποίο έχει προσφέρει ο κ. Υπουργός Εθνικής Άμυνας, ο κ. Καμμένος, θα γίνει με τη δέουσα ταχύτητα.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ, κύριε Παρασκευόπουλε.

Ακολουθεί η τρίτη με αριθμό 831/26-4-2016 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τους Υπουργούς Εσωτερικών και Διοικητικής Ανασυγκρότησης και Εθνικής Άμυνας, σχετικά με τα προβλήματα του χώρου φιλοξενίας προσφύγων και μεταναστών στο Σκαραμαγκά.

Θα απαντήσει ο Αναπληρωτής Υπουργός Εσωτερικών και Διοικητικής Ανασυγκρότησης κ. Μουζάλας.

Παρακαλώ, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, η ερώτηση αφορά το Κέντρο Φιλοξενίας Προσφύγων στον Σκαραμαγκά. Θα μπορούσε βέβαια να διευρυνθεί η ερώτηση και να συζητήσουμε και για όλα τα κέντρα και τα προβλήματα και τις ελλείψεις τους.

Ωστόσο το κυριότερο ζήτημα είναι να ανατραπούν οι αποφάσεις που εγκλωβίζουν πρόσφυγες και μετανάστες στην Ελλάδα και να διευκολυνθεί η ασφαλής μετακίνησή τους στις χώρες τελικού προορισμού τους.

Όπως ξέρετε, το ΚΚΕ θέτει επιτακτικά αυτό το ζήτημα στον λαό και τον καλεί να αγωνιστεί γι’ αυτό. Για όσο διάστημα βέβαια φιλοξενηθούν προσωρινά στην Ελλάδα, πρέπει να εξασφαλίζονται ανθρώπινες και αξιοπρεπείς συνθήκες διαμονής.

Κύριε Υπουργέ, από τις 11 Απριλίου που ξεκίνησε το Κέντρο Φιλοξενίας Προσφύγων στον Σκαραμαγκά σήμερα ο αριθμός ξεπερνά τα δύο χιλιάδες οκτακόσια ογδόντα έξι άτομα. Στην ερώτηση γράφουμε για χίλια άτομα, γιατί είχε κατατεθεί σε αρχικό στάδιο.

Τα προβλήματα είναι πολύ σοβαρά, κύριε Υπουργέ. Κατ’ αρχάς, δεν υπάρχουν διερμηνείς για να υπάρχει η στοιχειώδης επικοινωνία των προσφύγων με το προσωπικό που είναι εκεί, με τους γιατρούς και με οποιονδήποτε άλλον παρέχει υπηρεσίες.

Στο ιατρείο υπάρχουν ελλείψεις. Βεβαίως έχει πάει ο Ερυθρός Σταυρός και είναι εκεί, αλλά οι δομές του Υπουργείου Υγείας δεν έχουν μια τέτοια υπηρεσία που να είναι στον χώρο του Σκαραμαγκά και να προσφέρει αυτό που πρέπει στα παιδιά, στις γυναίκες, στους άντρες και γενικά στους πρόσφυγες της περιοχής.

Ο χώρος βρίσκεται σε μία περιοχή που είναι εκτεθειμένη σε καιρικές συνθήκες χωρίς κανένα σημείο σκίασης, όπως ξέρετε πάρα πολύ καλά, κύριε Υπουργέ.

Επίσης, το θέμα της μεταφοράς σε άλλη πόλη που θα έχει αγορά είναι πολύ σημαντικό. Και αυτό είναι πολύ δύσκολο να γίνει, διότι δεν υπάρχουν λεωφορεία που να μπορούν να μεταφέρουν τους πρόσφυγες –δωρεάν, λέμε εμείς- για να αντιμετωπίσουν αυτές τις ανάγκες.

Εμείς σας ρωτάμε, κύριε Υπουργέ, τι θα κάνετε έτσι ώστε πράγματι να εξασφαλιστούν στον χώρο συνθήκες υγιεινής τέτοιες, που να διασφαλίζουν την υγεία των προσφύγων και τη δωρεάν σίτισή τους, χωρίς εμπλοκή των ΜΚΟ. Θα πω βέβαια στη δευτερολογία μου τι γίνεται με αυτό το θέμα. Τα πράγματα είναι πολύ δύσκολα και χρειάζεται άμεση παρέμβαση του Υπουργείου.

Επίσης, τι θα κάνετε για όλα τα υπόλοιπα που αναφέρουμε στην ερώτηση, προκειμένου πράγματι όσο μείνουν στην Ελλάδα αυτοί οι άνθρωποι να την θυμούνται σαν μια χώρα φιλόξενη, η οποία έλαβε όλα τα μέτρα για να αντιμετωπίσουν συνθήκες διαβίωσης αξιοπρεπείς, χωρίς πολλά προβλήματα.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Υπουργέ, έχετε τον λόγο.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, κύριοι Βουλευτές, κύριε Κατσώτα.

**ΧΡΗΣΤΟΣ ΚΑΤΣΩΤΗΣ:** Κατσώτης, κύριε Υπουργέ. Ο Παυσανίας Κατσώτας ήταν παλιά Υπουργός.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Να με συγχωρέσετε, λοιπόν.

Η επίκαιρη ερώτηση που κάνετε, είναι μια ερώτηση η οποία θα επαναληφθεί το επόμενο διάστημα. Βρισκόμαστε στη συγκεκριμένη κατάσταση με εξήντα χιλιάδες πενήντα πέντε περίπου εγκλωβισμένους στην πατρίδα μας μετά το κλείσιμο των συνόρων και αυτή είναι μια οξεία κατάσταση.

Θα ήθελα να σας πω, για να έχουμε ένα μέτρο σύγκρισης, ότι εξήντα χιλιάδες άνθρωποι σε ένα μήνα στην Ελλάδα είναι σαν να πήγαν στη Γερμανία πεντακόσιες ογδόντα χιλιάδες άνθρωποι σε έναν μήνα, τηρουμένων των αναλογιών πληθυσμού, εδάφους και οικονομίας.

Προσπαθούμε να διασώσουμε την αξιοπρέπεια της χώρας και την αξιοπρέπεια αυτών των δυστυχισμένων ανθρώπων. Σε αυτά τα πλαίσια λειτουργεί ο Σκαραμαγκάς.

Θα είχατε δίκιο –γιατί πρέπει να συγκρίνουμε τις καταστάσεις- εάν συγκρίνατε τον Σκαραμαγκά με το πώς θα έπρεπε να είναι ένα τέτοιο κέντρο, μέσα στο κενό όμως.

Αυτήν τη στιγμή ο Σκαραμαγκάς είναι ένα καλό κέντρο. Έχουμε και χειρότερα, κύριε Βουλευτά, και προσπαθούμε κάθε μέρα πολύ σκληρά να τα κάνουμε καλύτερα.

Ο Σκαραμαγκάς έγινε για να λυθεί το πρόβλημα του Πειραιά και του Ελληνικού και θα φτιαχτεί και άλλο τέτοιο κέντρο, όχι στον Σκαραμαγκά.

Ο Σκαραμαγκάς πληροί τις βασικές προϋποθέσεις με βάση τους διεθνείς κανονισμούς. Αυτό δεν σημαίνει ότι δεν έχετε δίκιο και ότι δεν πρέπει σαφώς να γίνει καλύτερο. Έχει σπιτάκια, έχει όντως τρεις χιλιάδες ανθρώπους, έχει ιατρεία, έχει γιατρούς από το ναυτικό, έχει γιατρούς από τον Ερυθρό Σταυρό, έχει δωρεάν σίτιση η οποία παρέχεται από το κράτος, από τον στρατό. Μπορεί να μην έχει τεράστιο συγκοινωνιακό δίκτυο, αλλά έχει εύκολη πρόσβαση στο συγκοινωνιακό δίκτυο. Υπάρχουν άλλα κέντρα, στα οποία αρκετά από αυτά τα πράγματα λείπουν. Σας βεβαιώνω ότι η προσπάθειά μας είναι να καλύπτονται αυτές οι ανάγκες όλο και περισσότερο.

Θα πρέπει, όμως, κανείς, όταν κάνει μία κριτική –θεμιτή όπως η δική σας- σε αυτά τα πράγματα, να λαμβάνει πάντα υπ’ όψιν του το μικρό χρονικό διάστημα στο οποίο πρέπει να ανταποκριθούμε και τον μεγάλο αριθμό που πρέπει να ικανοποιήσουμε.

Να σας πω για τις ΜΚΟ. Θα δώσουμε ρόλο στις ΜΚΟ. Τα λεφτά που πήραν οι ΜΚΟ για τη χώρα μας, πρέπει να αξιοποιηθούν σωστά. Επομένως νομίζω ότι οι επόμενες επίκαιρες ερωτήσεις, που θα γίνονται για το ζήτημα αυτό, δεν θα πρέπει να αφορούν το αν οι ΜΚΟ θα εμπλακούν ή όχι. Αυτό θα γίνει. Έχουν πάρει περίπου 100 εκατομμύρια ευρώ για τη χώρα μας. Όμως θα πρέπει δικαίως να απασχολήσει τη Βουλή και να υπάρξουν συνεχείς επίκαιρες ερωτήσεις, ώστε και εμείς να δραστηριοποιηθούμε πιο πολύ για τον έλεγχο, για το τι γίνεται, για το αν αυτά τα λεφτά πηγαίνουν εκεί που πρέπει να πάνε ή γίνεται ένα πάρτι ανάμεσά τους.

Κύριε Βουλευτά, δεν αμφισβητώ την καλή πρόθεση της επίκαιρης ερώτησής σας. Φαίνεται και από τη διατύπωση. Έχετε, όμως, ειδικά εσείς του Κομμουνιστικού Κόμματος Ελλάδας, επιστημονικά εργαλεία με τα οποία κάνετε τις αναλύσεις σας. Εάν ανατρέξετε στην ιστορία, θα δείτε ότι πάντοτε –μα, πάντοτε!- σε αυτού του είδους τις κρίσεις οι αρχικές αντιμετωπίσεις είναι πολύ χειρότερες από αυτές που εμείς προσπαθούμε να κάνουμε.

Θα ήθελα να σας πω ότι πιστεύω πως μέχρι τα μέσα Ιουνίου θα έχει διευθετηθεί η πρώτη προσωρινή εγκατάσταση του προσφυγικού-μεταναστευτικού πληθυσμού σε σχετικά αξιοπρεπείς συνθήκες.

Το δεύτερο σχέδιο είναι, αφού πάρει μορφή το χάος -όπως σας είπα- να δούμε πώς αυτές οι συνθήκες θα συγκεκριμενοποιηθούν και θα γίνουν καλύτερες, ώστε όσοι δικαιούνται να φύγουν, να φύγουν, όσοι είναι να μείνουν, να μείνουν.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ.

Ορίστε, κύριε Κατσώτη, έχετε τον λόγο για τη δευτερολογία σας.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, βεβαίως και ο Σκαραμαγκάς δεν είναι σαν το Ελληνικό ή σαν άλλες περιοχές. Θεωρούμε, όμως, ότι μπορούν να υπάρξουν παρεμβάσεις έτσι ώστε να βελτιωθούν οι συνθήκες διαβίωσης αυτών των κατατρεγμένων ανθρώπων.

Το θέμα των ΜΚΟ που είπατε είναι πολύ σοβαρό. Στον Σκαραμαγκά –από ό,τι πληροφορούμαστε- αρχικά δεν υπήρχαν. Τώρα, όμως, υπάρχουν αρκετές ΜΚΟ οι οποίες δρουν. Είναι μία νορβηγική, μία ολλανδική, μία αμερικάνικη, μία ελβετική, κάποιες άλλες που έχουν κάνει κάποιοι Έλληνες. Δεν είναι ότι διαχειρίζονται ανάγκες των προσφύγων. Ήδη τα μέλη τους συζητούν μαζί τους, τους δημιουργούν –αν θέλετε- την αίσθηση ότι αύριο θα φύγουν. Κάποιοι ετοιμάζονται να φύγουν την άλλη μέρα. Παίρνουν χρήματα από τους πρόσφυγες, για να φύγουν αεροπορικώς για την Ιταλία. Δημιουργείται μια τέτοια κατάσταση μέσα στους πρόσφυγες και μία ένταση συνολικά μέσα σε αυτόν τον χώρο από τέτοιους ανθρώπους που περιτριγυρίζουν το Κέντρο Φιλοξενίας, περίεργους ανθρώπους που τους υπόσχονται διάφορα πράγματα. Έτσι, δημιουργούν αυτό το πρόβλημα.

Υπάρχουν σοβαρά προβλήματα με την καθαριότητα, κύριε Υπουργέ. Γνωρίζετε πολύ καλά ότι ο Σκαραμαγκάς είναι πια μια πόλη των προσφύγων. Ο Δήμος Χαϊδαρίου, για παράδειγμα, δεν έχει προσωπικό, δεν έχει μηχανήματα, για να μπορεί να ανταποκριθεί σε αυτό το καθήκον της καθαριότητας, που είναι πολύ σημαντικό για το Κέντρο.

Η πολιτεία, το Υπουργείο Εσωτερικών, μέχρι τώρα δεν έχει σκύψει να βοηθήσει τους δήμους της περιοχής, προκειμένου να ανταποκριθούν σε αυτό το καθήκον τους, να τους δώσει, δηλαδή, τη δυνατότητα να προσλάβουν προσωπικό. Πώς θα γίνει η καθαριότητα; Πρέπει να τους δώσει μηχανήματα, αυτοκίνητα και λοιπά. Πώς αλλιώς θα γίνει; Πώς θα ανταποκριθούν;

Είναι τέτοια προβλήματα που δεν μπορεί να μην τα παίρνει υπ’ όψιν η πολιτεία, η Κυβέρνηση, τα αρμόδια Υπουργεία. Εγώ δεν αναφέρομαι σε εσάς. Δεν περνούν μέσα από εσάς. Η ερώτηση απευθύνεται και στο Υπουργείο Εσωτερικών που έχει την ευθύνη της χρηματοδότησης των δήμων και της αντιμετώπισης τέτοιων προβλημάτων, που είναι πολύ σημαντικά για να διασφαλιστεί η υγιεινή αυτών των ανθρώπων.

Επίσης, κύριε Υπουργέ, λέτε ότι το επόμενο διάστημα θα διασφαλίσετε αξιοπρεπείς συνθήκες διαβίωσης για τους πρόσφυγες. Οι πρόσφυγες, όμως, δεν θέλουν να μείνουν εδώ, κύριε Υπουργέ. Όσο βλέπουν τέτοιες υποδομές πιο μόνιμες, τόσο εξοργίζονται, γιατί θεωρούν ότι εδώ θα είναι εγκλωβισμένοι για πολύ καιρό, για πολλά χρόνια, και κάνουν απονενοημένες προσπάθειες, όπως προχθές στη Χίο, που κάποιοι κολύμπησαν για να φύγουν για την Τουρκία, για να μην πάνε σε τέτοιες δομές στις οποίες θα είναι υπό κράτηση, δεν ξέρω για πόσο καιρό.

Άρα το θέμα της Ευρωπαϊκής Ένωσης και των αποφάσεων, είναι πολύ σημαντικό. Το κλείσιμο των συνόρων, η συμφωνία με την Τουρκία είναι ζητήματα που εν πάση περιπτώσει παίζουν σημαντικό ρόλο στην ψυχολογία αυτών των ανθρώπων, στην προοπτική τους, στο τι θα κάνουν, πού θα πάνε, πού θα ζήσουν τα επόμενα χρόνια. Είναι πολύ σημαντικό γι’ αυτούς.

Λέμε, λοιπόν, ότι η Κυβέρνηση δεν πρέπει να συμβιβαστεί. Αν συμβιβαστεί είναι σαν να συμμετέχει σε αυτόν τον εγκλωβισμό των προσφύγων εδώ στη χώρα μας, με ό,τι αυτό σημαίνει γι’ αυτούς, αλλά και για τους κατοίκους της χώρας μας που αντιμετωπίζουν τα προβλήματα αυτά, που προκαλούνται, αν θέλετε, από τους πρόσφυγες είτε στην Ειδομένη είτε στο Ελληνικό είτε σε όλα τα υπόλοιπα κέντρα που υπάρχουν στην Ελλάδα.

Πιστεύουμε ότι αυτά είναι τα κύρια ζητήματα. Νομίζουμε ότι η Κυβέρνηση θα πρέπει να δει όλες τις πλευρές του ζητήματος της διαμονής.

Υπάρχει, για παράδειγμα, το θέμα του ραντίσματος για τα κουνούπια, που είναι πολύ σημαντικό, ώστε να μην μεταδοθούν ασθένειες.

Επίσης, τα ζητήματα της σίτισης των παιδιών. Οι πρόσφυγες λένε ότι τα παιδιά δεν έχουν φάει ποτέ ζεστό φαγητό. Πώς μπορεί να αντιμετωπιστεί αυτό το ζήτημα; Δεν θα πρέπει να αντιμετωπιστεί με ιδιαίτερο τρόπο; Είναι ζητήματα για τα οποία παίρνουν πρωτοβουλίες και αυτοοργανώνονται οι πρόσφυγες.

Υπάρχει και το θέμα της εκπαίδευσης των παιδιών. Δεν υπάρχει ούτε ένα βιβλίο. Ζητούν βιβλία, τετράδια και λοιπά. Εντάξει, η αλληλεγγύη. Νομίζω, όμως, ότι και εδώ θα πρέπει να παρθούν μέτρα από την ίδια την πολιτεία, για να βοηθήσει την αυτοοργάνωση των προσφύγων, έτσι ώστε αυτός ο χρόνος εδώ να μην είναι χρόνος που «θα λιάζονται», αλλά θα είναι πραγματικά χρόνος που οι πρόσφυγες θα βοηθιούνται και στην αυτοοργάνωσή τους και στην κάλυψη πολύ σημαντικών αναγκών. Το θέμα της εκπαίδευσης των παιδιών είναι πολύ σημαντικό για τους πρόσφυγες.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ, κύριε Κατσώτη.

Σας θυμίζω ότι ο Δημοσθένης είπε: «Δει δη χρημάτων και άνευ τούτων ουδέν εστί γενέσθαι των δεόντων».

**ΧΡΗΣΤΟΣ ΚΑΤΣΩΤΗΣ**: Τα χρήματα είναι πολλά. Στις ΜΚΟ έχουν δοθεί 100 εκατομμύρια που θα μπορούσαν να καλύψουν πολλές ανάγκες. Είπατε για τον έλεγχο, όμως, ότι δεν μπορεί να γίνει. Μέσα από το κέντρο του Υπουργείου Μετανάστευσης πρέπει να περάσουν όλα αυτά.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και δύο εκπαιδευτικοί συνοδοί τους από το 107ο Δημοτικό Σχολείο Αθήνας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, να πω ότι στις βελτιωτικές παρατηρήσεις που κάνει ο εκπρόσωπος του Κομμουνιστικού Κόμματος Ελλάδας θα ήταν ανόητος όποιος είχε την παραμικρή αντίρρηση.

Το μόνο για το οποίο μπορώ να σας διαβεβαιώσω, είναι ότι η προσπάθειά μας είναι αυτή. Και εσείς είστε σε θέση να ξέρετε ότι είναι πάρα πολύ δύσκολο να φθάσουν αυτά τα πράγματα, σε τόσο μικρό χρονικό διάστημα, σ’ ένα καλό επίπεδο. Ωστόσο, ναι, όλα αυτά που είπατε πρέπει να ληφθούν υπόψη.

Θέλω να σας πω ότι το θέμα για την εκπαίδευση είναι η πρώτη φορά που θίγεται στη Βουλή και έχετε πάρα πολύ δίκιο. Ήδη έχουμε συγκροτήσει μία επιτροπή με το Υπουργείο Παιδείας, όπου προσπαθούμε να δούμε τι ενιαιοποιημένο πρόγραμμα θα μπορέσουμε να διαμορφώσουμε γι’ αυτές τις δομές απασχόλησης των παιδιών και ενασχόλησης, έπειτα, αυτών που είναι σε σχολική πια ηλικία. Δεν έχω να σας πω κάτι τώρα, εκτός από το ότι το έχουμε στο νου μας. Ελπίζω ότι τους επόμενους μήνες θα το λύσουμε.

Επιτρέψτε μου να σας πω κάτι, παρ’ ότι είμαστε πολύ λίγοι εδώ μέσα. Ο κομμουνιστικός χώρος έχει πέσει για πάρα πολλά χρόνια θύμα ψευδών και προκατασκευασμένων εικόνων εναντίον του. Φτιαχνόταν, δηλαδή, κάτι στη Σοβιετική Ένωση για να διασύρει τη Σοβιετική Ένωση. Φτιαχνόταν κάτι εκεί, έπαιζαν όλες οι ειδήσεις και λοιπά. Τα ξέρετε, τα έχετε ζήσει. Μη δίνετε μεγάλη σημασία. Με έναν επιστημονικό τρόπο λειτουργείτε στην εικόνα. Κανείς δεν μπορεί να πάει κολυμπώντας στην Τουρκία. Μία εικόνα φτιάχτηκε. Τηλεόραση ήταν. Το καταλαβαίνετε αυτό. Ήταν, ας πούμε, μία μορφή διαμαρτυρίας. Κανείς δεν πίστεψε ότι θα πήγαινε έτσι εκεί. Ή συμβόλιζε ή προβοκάριζε.

Θα σας αναφέρω πώς στήνονται οι εικόνες…

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θα ήθελα ίσως λίγο παραπάνω χρόνο, αλλά είναι ενδιαφέρον και κάνω έκκληση να το μεταφέρουμε παντού.

Βγαίνει μία ανακοίνωση στο διαδίκτυο από το ΚΕΕΡΦΑ ότι στο Ελληνικό χίλια άτομα είναι σε απεργία πείνας και υπάρχει επιδημία γαστρεντερίτιδας. Τρέχω σαν παλαβός να μάθω τι γίνεται. Έχω τριάντα περιστατικά γαστρεντερίτιδας με ειδική διατροφή σε τρεις χιλιάδες ανθρώπους. Είμαι γιατρός, αυτό δεν είναι επιδημία. Κανείς δεν κάνει απεργία πείνας. Φωνάζω τους δημοσιογράφους και το βλέπουν. Την ίδια μέρα οι μεγάλες εφημερίδες στο εξωτερικό έγραφαν, «απεργία πείνας στο Ελληνικό, επιδημίες μαστίζουν την Ελλάδα».

Θέλω, δηλαδή, να σας πω ότι πρέπει να είμαστε πάρα πολύ προσεκτικοί στην αξιολόγηση κάποιων πραγμάτων. Ο χώρος σας και ο χώρος της Αριστεράς έχει πέσει πάρα πολλές φορές θύμα τέτοιων στημένων πραγμάτων.

Αυτό δεν αναιρεί τα προβλήματα. Συμφωνούμε. Δεν έχει νόημα να προσπαθήσω να σας πείσω. Είναι σωστές οι παρατηρήσεις σας. Το προσπαθούμε, κύριε Βουλευτά. Πόσο θα τα καταφέρουμε, πού θα τα καταφέρουμε, θα το δούμε γιατί είναι και αυτό με τα χρήματα, καθώς και οι δυσκολίες που έχουμε.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Μουζάλα.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, θα ήθελα να πω κάτι.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κατσώτη, δεν επιτρέπεται τριτολογία.

**ΧΡΗΣΤΟΣ ΚΑΤΣΩΤΗΣ:** Για τριάντα δευτερόλεπτα, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κατσώτη, θα τα συζητήσετε. Ο Κανονισμός δεν επιτρέπει τριτολογία.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, πάντως, εμείς δεν βγάζουμε τέτοιες ανακοινώσεις.

**ΠΡΟΕΔΡΕΥΩΝ (Δημήτριος Κρεμαστινός):** Θα ήθελα να ενημερώσω τα παιδιά ότι η διαδικασία που παρακολουθείτε είναι κοινοβουλευτικός έλεγχος, γι’ αυτό δεν βλέπετε πολλούς Βουλευτές στην Αίθουσα. Εδώ προσέρχονται οι Βουλευτές και ερωτούν τους Υπουργούς για συγκεκριμένα θέματα και παίρνουν απαντήσεις. Αν έχουμε τρεις Βουλευτές που ερωτούν, θα είναι παρόντες τρεις Βουλευτές. Αν είναι δεκατρείς Βουλευτές που ερωτούν, θα είναι δεκατρείς παρόντες. Η διαδικασία λέγεται κοινοβουλευτικός έλεγχος.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 10.56΄ λύεται η συνεδρίαση για την προσεχή Δευτέρα 16 Μαΐου 2016 και ώρα 18.00΄, με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ’ αριθμόν 23/17/22-3-2016 επίκαιρης επερώτησης.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**